Respublika shaharlarida maishiy chiqindilarni yig‘ish, tashish, utilizatsiya qilish, qayta ishlash va ko‘mish bo‘yicha klasterlarni tashkil etish doirasida olib kelinadigan, O‘zbekiston Respublikasida ishlab chiqarilmaydigan maxsus texnika, texnologi

O‘zbekiston Respublikasi Prezidentining “2017 — 2021-yillarda maishiy chiqindilar bilan bog‘liq ishlarni amalga oshirish tizimini tubdan takomillashtirish va rivojlantirish bo‘yicha chora-tadbirlar to‘g‘risida” 2017-yil 21-apreldagi PQ-2916-sonli qarorni ijro etish maqsadida:
 1. Ma’lumot uchun qabul qilinsinki:
 chiqindilar bilan bog‘liq ishlarni amalga oshirish tizimini muvofiqlashtirish va takomillashtirish bo‘yicha Respublika komissiyasi tomonidan O‘zbekiston Respublikasining ayrim shaharlarida maishiy chiqindilarni yig‘ish, tashish, utilizatsiya qilish, qayta ishlash va ko‘mish klasterlarini tashkil etish bo‘yicha tadbirkorlik subyektlarining (keyingi o‘rinlarda — loyihalar tashabbuskorlari) ro‘yxati ma’qullandi.
 loyihalar tashabbuskorlari tomonidan O‘zbekiston Respublikasi Tashqi iqtisodiy faoliyat milliy banki moliyalashtiradigan maishiy chiqindilarni yig‘ish, tashish, utilizatsiya qilish, qayta ishlash va ko‘mish uchun ishlatiladigan O‘zbekiston Respublikasida ishlab chiqarilmaydigan maxsus texnika, texnologik uskunalar va butlovchi buyumlarni xarid qilish bo‘yicha Xitoy Xalq Respublikasining yetkazib beruvchilari bilan shartnomalar tuzilgan.
 2. O‘zbekiston Respublikasining ayrim shaharlarida chiqindilarni yig‘ish, tashish, utilizatsiya qilish, qayta ishlash va ko‘mish bo‘yicha klasterlarni tashkil etish doirasida olib kiriladigan, maishiy chiqindilar bilan bog‘lik ishlarning texnologik jarayonlarida ishlatiladigan va O‘zbekiston Respublikasida ishlab chiqarilmaydigan maxsus texnika, texnologik uskunalar, butlovchi buyumlarning ro‘yxati tasdiqlandi hamda 1- va 2-ilovalarga muvofiq 2022-yilning 1-yanvarigacha bojxona to‘lovlaridan (bojxona rasmiylashtiruvi yig‘imlaridan tashqari) ozod etildi.
 3. O‘zbekiston Respublikasi Davlat soliq qo‘mitasi Davlat bojxona qo‘mitasi bilan birgalikda mazkur farmoyish bilan tasdiqlangan ro‘yxatlarga muvofiq loyiha tashabbuskorlari tomonidan olib kelinadigan maxsus texnika, texnologik uskunalar, butlovchi buyumlarni maqsadli ishlatilishi ustidan qattiq nazorat o‘rnatsin.
 Belgilansinki, ushbu farmoyish bilan tasdiqlangan ro‘yxatlarga muvofiq olib kelinadigan maxsus texnika, texnologik uskunalar, butlovchi buyumlarni maqsaddan tashqari ishlatish holatlarida, qonun hujjatlariga muvofiq, taqdim etilgan bojxona imtiyozlari bilan bog‘lik to‘lanmagan bojxona to‘lovlari summasi moliyaviy sanksiyalarni ko‘llagan holda O‘zbekiston Respublikasi Davlat budjetiga undirib olinadi.
 4. Mazkur qarorning ijrosini nazorat qilish O‘zbekiston Respublikasi Bosh vazirining birinchi o‘rinbosari — “O‘zbekiston temir yo‘llari” AJ boshqaruvi raisi A.J. Ramatov, O‘zbekiston Respublikasi Ekologiya va atrof muhitni muhofaza qilish davlat qo‘mitasi raisi B.T. Qo‘chqorov va O‘zbekiston Respublikasi Tashqi iqtisodiy faoliyat milliy banki boshqaruvi raisi S.R. Xolmurodov zimmasiga yuklansin.